BEAUTY เร่งปรับกลยุทธ์-คุมค่าใช้จ่าย รับมือไวรัสโควิด-19 แพร่ระบาด
BEAUTY เร่งปรับกลยุทธ์-คุมค่าใช้จ่าย รับมือไวรัสโควิด-19 แพร่ระบาด
BEAUTY เร่งปรับกลยุทธ์-คุมค่าใช้จ่าย รับมือไวรัสโควิด-19 แพร่ระบาด
26 ก.พ. 2563

นายแพทย์สุวิน ไกรภูเบศ ประธานเจ้าหน้าที่บริหาร บริษัท บิวตี้ คอมมูนิตี้ จำกัด (มหาชน) หรือ BEAUTY เปิดเผยว่า  บริษัทได้วางเป้าหมายให้แบรนด์ BEAUTY เป็นผู้นำ International Beauty &amp; Health Business ของภูมิภาคเอเชีย และตั้งเป้ารายได้เติบโต 20% พร้อมรักษาอัตรากำไรสุทธิ 15%
อย่างไรก็ตาม บริษัทได้มีการติดตามสถานการณ์โรคระบาดไวรัสโคโรนาสายพันธุ์ใหม่ (ไวรัสโควิด-19) และผลกระทบต่างๆอย่างใกล้ชิดกับตัวแทนจำหน่ายในประเทศจีน และประเทศอื่นๆ เพื่อนำมาปรับทิศทางการดำเนินธุรกิจ ซึ่งเป็นไปได้ว่าผลกระทบที่จะเกิดขึ้นทั้งในและต่างประเทศ อาจจะส่งผลต่อผลประกอบการในช่วงต้นปี 2563 ซึ่งทำให้บริษัทจะต้องวางแผนปรับตัวในด้านการใช้จ่ายและการควบคุมแผนงานต่างๆมากขึ้น เพื่อให้เกิดผลกระทบน้อยที่สุด
สำหรับผลประกอบการไตรมาส 4/62 บริษัทฯ มีรายได้รวมทั้งสิ้น 483.45 ล้านบาท เพิ่มขึ้น 26.48 ล้านบาท หรือ 5.97% จากไตรมาส 3/2562 ที่มีรายได้รวม 456.98 ล้านบาท และมีกำไรสุทธิ  65.41 ล้านบาท เพิ่มขึ้น 14.56  ล้านบาท หรือ 28.64% จากไตรมาสก่อนที่มีกำไรสุทธิ 50.85 ล้านบาท อีกทั้งบริษัทสามารถรักษาระดับอัตรากำไรสุทธิที่ 13.53% เพิ่มขึ้นจากงวด 9 เดือนที่ 10.87 %
“ผลประกอบการของ BEAUTY เมื่อเทียบกับไตรมาสก่อน มีแนวโน้มปรับตัวดีขึ้นทั้งในส่วนของรายได้ กำไรสุทธิ และอัตรากำไรสุทธิ เนื่องจากการปรับธุรกิจตามยุทธศาสตร์ใหม่ บริษัทได้มุ่งเน้นเพิ่มสัดส่วนกำไรจากช่องทางจัดจำหน่ายต่างประเทศและบริหารจัดการต้นทุนช่องทางการจัดจำหน่ายในประเทศให้มีประสิทธิภาพ  
ขณะเดียวกันดำเนินตามแผนงานการพัฒนาตลาด วางรากฐานช่องทางจัดจำหน่ายในตลาดต่างประเทศ สินค้ากลุ่มอุปโภค รวมถึงการวางแนวทาง E-Commerce ชัดเจนเพื่อเป็นฐานการขยายตลาดในปี 2563″นายแพทย์ สุวิน กล่าว
ขณะที่ผลประกอบการปี 2562  มีรายได้รวม 2,020.77 ล้านบาท กำไรสุทธิ 232.58 ล้านบาทลดลง เมื่อเทียบจากปีก่อนที่มีรายได้รวม 3,501.24 ล้านบาท กำไรสุทธิ 991.59 ล้านบาท เนื่องจากกำลังซื้อผู้บริโภคในประเทศลดลง นักท่องเที่ยวจีนกลุ่มผู้ซื้อสินค้ารายย่อยไปจำหน่าย (Wholesale ) ลดลงเป็นจำนวนมาก โดยได้รับผลกระทบจากกฎหมายควบคุมการนำเข้าสินค้าจีน ทำให้การส่งออกสินค้าทุกประเภทไปประเทศจีนน้อยลง